‘Liefdesdriehoek’ dalk rede vir moord op polisiemanLt. kol. Reinier Lagois saam met sy ma, Ina Lagois-Mills. Foto: Verskaf Die broer van lt.kol. Reinier Lagois (42), wat verlede maand koelbloedig by sy huis in Pretoria doodgeskiet is, het gesê hy vermoed ŉ liefdesdriehoek is dalk die motief vir sy broer se moord. Hennie Lagois het Woensdag aan Maroela Media gesê sy broer het saam met sy voormalige vriendin gebly, hoewel hulle nie meer in ŉ verhouding was nie. “Hy en [sy vriendin] het saam die huis gekoop waarin hulle gebly het. Nadat hul verhouding op die rotse beland het, het hulle ooreengekom dat sy in die huis sou aanbly en dat hy sou uittrek sodra sy, sy gedeelte van die eiendom gekoop het,” het hy gesê. Reinier is egter op 18 Januarie voor sy huis in die Moot doodgeskiet. Hy is 14 keer geskiet. Sy gesteelde motor is later ŉ paar kilometer van die huis af gevind. Konst. Rishen Rampashard van die Pretoria-Wes-polisiestasie is Vrydag in verband met die moord op Lagois in hegtenis geneem. Volgens Hennie was Rampashard die aand van die moord op die toneel, glo as ŉ familievriend. Hy het hom egter nie geken nie. Hy vermoed Reinier se voormalige vriendin ken egter wel vir Rampashard, aangesien sy glo voorheen ‘n bevelvoerder van die Pretoria-Wes polisiestasie was, waar Rampashard gestasioneer is. “Reinier het nooit vir my enigiets gesê oor wrywing tussen hom en [sy voormalige vriendin] nie. Hy het wel gesê hulle praat nie met mekaar nie en dat hy binnekort uittrek,” het Hennie gesê. “Hy het waarskynlik nie eens die persoon gesien wat hom vermoor het nie, want die eerste vier skote was in sy rug.” Volgens Hennie is Reinier se voormalige vriendin waarskynlik nog nie deur die Valke se ondersoekspan ondervra nie, omdat sy tans in ŉ psigiatriese hospitaal behandel word. Hy kon nie sê waarvoor sy behandel word nie. Brig. Hangwani Mulaudzi, woordvoerder van die Valke, het gesê Rampashard het Maandag in die Pretoria-landdroshof verskyn. Die saak is tot 8 Februarie uitgestel vir ŉ borgtogaansoek. Rampashard bly in aanhouding.